CELEX: 31990R1373
Language: el
Date: 1990-05-21 00:00:00
Title: Κανονισμός (ΕΟΚ) αριθ. 1373/90 του Συμβουλίου της 21ης Μαΐου 1990 για την αναστολή της εισφοράς που εφαρμόζεται κατά την εισαγωγή ζωντανών προβατοειδών και αιγοειδών

Avis juridique important

|

31990R1373

Κανονισμός (ΕΟΚ) αριθ. 1373/90 του Συμβουλίου της 21ης Μαΐου 1990 για την αναστολή της εισφοράς που εφαρμόζεται κατά την εισαγωγή ζωντανών προβατοειδών και αιγοειδών  

Επίσημη Εφημερίδα αριθ. L 133 της 24/05/1990 σ. 0006 - 0006

***** ΚΑΝΟΝΙΣΜΟΣ (ΕΟΚ) αριθ. 1373/90 ΤΟΥ ΣΥΜΒΟΥΛΙΟΥ  της 21ης Μαΐου 1990  για την αναστολή της εισφοράς που εφαρμόζεται κατά την εισαγωγή ζωντανών προβατοειδών και αιγοειδών  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,  την πρόταση της Επιτροπής,  Εκτιμώντας:  ότι, στο πλαίσιο των πρόσφατων προσαρμογών της κοινής οργάνωσης αγοράς προβείου και αιγείου κρέατος, κρίθηκε σκόπιμη η προσαρμογή των συμφωνιών αυτοπεριορισμού που έχουν συναφθεί με ορισμένες τρίτες χώρες στον τομέα αυτό, για τη σταθεροποίηση των εισαγωγών και τη βελτίωση των τιμών εισαγωγής·  ότι έχουν διεξαχθεί για το σκοπό αυτό διαπραγματεύσεις με τις εν λόγω χώρες που κατέληξαν στη σύναψη συμφωνιών, ιδίως με τη Βουλγαρία, την Ουγγαρία, την Πολωνία, τη Λαϊκή Δημοκρατία της Γερμανίας, την Τσεχοσλοβακία και τη Γιουγκοσλαβία (1)· ότι οι συμφωνίες αυτές προβλέπουν, ως αντιστάθμισμα εκ μέρους της Κοινότητας, την ολική αναστολή έως τις 31 Δεκεμβρίου 1992 της εισφοράς που εφαρμόζεται στις εισαγωγές ζωντανών προβατοειδών και αιγοειδών·  ότι υπάρχουν επίσης συμφωνίες αυτοπεριορισμού με την Αυστρία και τη Ρουμανία (2) καθώς και ένα ισοδύναμο αυτόνομο καθεστώς που θεσπίστηκε με τον κανονισμό (ΕΟΚ) αριθ. 3643/85 του Συμβουλίου της 19ης Δεκεμβρίου 1985 σχετικά με το καθεστώς εισαγωγής που εφαρμόζεται σε ορισμένες τρίτες χώρες στον τομέα του προβείου και αιγείου κρέατος από το έτος 1986 (3), όπως τροποποιήθηκε τελευταία από τον κανονισμό (ΕΟΚ) αριθ. 3939/87 (4)· ότι δεν διεξάγονται πλέον διαπραγματεύσεις για τις αυτές συμφωνίες και αυτό το καθεστώς, λαμβανομένων υπόψη των εν λόγω ασήμαντων ποσοτήτων·  ότι, βάσει των διεθνών υποχρεώσεων της Κοινότητας, θα πρέπει να επεκταθεί η αναστολή αυτή, εντός ορισμένων ποσοτικών ορίων, στο σύνολο των προμηθευτριών χωρών,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Κατά παρέκκλιση των συμφωνιών αυτοπεριορισμού που έχουν συναφθεί, αντίστοιχα, με την Αυστρία και τη Ρουμανία και κατά παρέκκλιση του κανονισμού (ΕΟΚ) αριθ. 3643/85, αναστέλλεται έως τις 31 Δεκεμβρίου 1992 η είσπραξη της εισφοράς που εφαρμόζεται στις εισαγωγές ζωντανών προβατοειδών και αιγοειδών, που υπάγονται στους κωδικούς ΣΟ 0104 10 90 και 0104 20 90, εντός των ποσοτικών ορίων που προβλέπονται, αντίστοιχα, στις εν λόγω συμφωνίες και στον εν λόγω καθορισμό.  Άρθρο 2  Οι λεπτομέρειες εφαρμογής του παρόντος κανονισμού θεσπίζονται σύμφωνα με τη διαδικασία που προβλέπεται στο άρθρο 30 του κανονισμού (ΕΟΚ) αριθ. 3013/89 (5).  Άρθρο 3  Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.  Εφαρμόζεται από την 1η Ιανουαρίου 1990.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 21 Μαΐου 1990.  Για το Συμβούλιο  Ο Πρόεδρος  M. O'KENNEDY  (1) ΕΕ αριθ. L 95 της 12. 4. 1990, σ. 2, 7, 12, 17, 21 και 25 αντίστοιχα.  (2) ΕΕ αριθ. L 137 της 3. 5. 1981, σ. 2 και 21 αντίστοιχα.  (3) ΕΕ αριθ. L 348 της 24. 12. 1985, σ. 2.  (4) ΕΕ αριθ. L 373 της 31. 12. 1987, σ. 1.  (5) ΕΕ αριθ. L 289 της 7. 10. 1989, σ. 1.